สำนักงานทรัพยากรน้ำแห่งชาติ (สทนช.) เร่งทำผังน้ำและรายการประกอบผังน้ำทั้ง 22 ลุ่มน้ำให้แล้วเสร็จในปี 2565
สำนักงานทรัพยากรน้ำแห่งชาติ (สทนช.) เร่งทำผังน้ำและรายการประกอบผังน้ำทั้ง 22 ลุ่มน้ำให้แล้วเสร็จในปี 2565 นายสมเกียรติ ประจำวงษ์ เลขาธิการสำนักงานทรัพยากรน้ำแห่งชาติ (สทนช.) กล่าวว่า งานทรัพยากรน้ำแห่งชาติ (สทนช.) อยู่ระหว่างจัดทำผังน้ำและรายการประกอบผังน้ำตามพระราชบัญญัติทรัพยากรน้ำ พ.ศ. 2561 ที่กำหนดไว้ในบทเฉพาะกาล มาตรา 103 เสนอต่อคณะกรรมการทรัพยากรน้ำแห่งชาติ (กนช.) พิจารณาให้แล้วเสร็จภายในปี 2565 ก่อนจะประกาศเป็นกฎหมาย หลังที่ผ่านมา สทนช. ได้จัดประชุมปฐมนิเทศและรับฟังความคิดเห็นโครงการจัดทำแผนหลักการจัดทำผังน้ำจากผู้เชี่ยวชาญทั้งในประเทศและต่างประเทศ คือ เยอรมัน เกาหลีใต้ และเนเธอร์แลนด์ เพื่อเป็นข้อมูลจัดทำผังน้ำของประเทศไทยที่ได้มาตรฐานสากลและเป็นที่ยอมรับ ซึ่งผังน้ำและรายการประกอบผังน้ำในระยะแรกมี 8 ลุ่มน้ำ เป็นผังน้ำกลุ่มลุ่มเจ้าพระยาใหญ่ตอนล่าง 4 ลุ่มน้ำ ประกอบด้วย ลุ่มน้ำสะแกกรัง ลุ่มน้ำเจ้าพระยา ลุ่มน้ำป่าสัก ลุ่มน้ำท่าจีนและลุ่มน้ำอื่นอีก 4 ลุ่มน้ำ คือ ลุ่มน้ำบางปะกง ลุ่มน้ำชี ลุ่มน้ำมูล และลุ่มน้ำแม่กลอง จะดำเนินการให้แล้วเสร็จในปีนี้ จากนั้นปี 2564 จะศึกษาโครงการจัดทำผังน้ำและรายการประกอบผังน้ำเพิ่มเติมอีก 6 ลุ่มน้ำ เป็นผังน้ำกลุ่มลุ่มน้ำเจ้าพระยาใหญ่ตอนบน 4 ลุ่มน้ำ ประกอบด้วย ลุ่มน้ำปิง ลุ่มน้ำวัง ลุ่มน้ำยม ลุ่มน้ำน่าน ลุ่มน้ำอื่นอีก 2 ลุ่มน้ำ คือ ผังน้ำลุ่มน้ำโขงตะวันออกเฉียงเหนือ และลุ่มน้ำภาคใต้ฝั่งตะวันออกตอนบน ส่วนปี 2565 จะศึกษาโครงการจัดทำผังน้ำและรายการประกอบผังน้ำในลุ่มน้ำที่เหลือทั้งหมด คือ ลุ่มน้ำสาละวิน ลุ่มน้ำโขงเหนือ ลุ่มน้ำเพชรบุรี-ประจวบคีรีขันธ์ ลุ่มน้ำทะเลสาบสงขลา ลุ่มน้ำภาคใต้ฝั่งตะวันออกตอนล่าง ลุ่มน้ำภาคใต้ฝั่งตะวันตก ลุ่มน้ำชายฝั่งทะเลตะวันออก และลุ่มน้ำโตนเลสาบจะครอบคลุมครบ 22 ลุ่มน้ำทั่วทั้งประเทศเลขาธิการสำนักงานทรัพยากรน้ำแห่งชาติ (สทนช.) กล่าวย้ำว่า ประเทศไทยยังไม่เคยมีการจัดทำผังน้ำเพื่อการบริหารจัดการน้ำแบบครอบคลุมทั้งประเทศ โดยการจัดทำผังน้ำจะกำหนดเส้นทางการไหลของน้ำทั้งในหน้าแล้งและหน้าน้ำหลากครอบคลุมแม่น้ำ ลำคลอง ห้วย หนอง บึง กุด ป่าบุ่ง ป่าทาม พื้นที่ชุ่มน้ำ แก้มลิง คันกั้นน้ำ ตลิ่ง ทั้งที่เกิดขึ้นตามธรรมชาติและมนุษย์สร้างขึ้นจะมีความสอดคล้องกับทิศทางการพัฒนาของเมือง ผังเมือง ผังระบายน้ำ การใช้ประโยชน์ที่ดินตามระเบียบกฎหมายอื่น ที่สำคัญสนับสนุนแผนป้องกันแก้ไขสภาวะภัยแล้งและอุทกภัย สามารถบ่งชี้พื้นที่เก็บน้ำเมื่อคราวน้ำน้อยอย่างชัดเจน หรือเมื่อน้ำหลากควรจะระบายน้ำออกทางใด หากมีการรุกล้ำทางน้ำที่ประกาศขอบเขตแล้วผู้บุกรุกมีโทษทั้งจำทั้งปรับ